b'\n_START_ARTICLE_\nEnid Blyton\n_START_SECTION_\nMlada leta\n_START_PARAGRAPH_\nEnid Blyton se je rodila 11. avgusta 1897 v East Dulwichu v ju\xc5\xbenem delu Londona kot najstarej\xc5\xa1a od treh otrok o\xc4\x8deta Thomasa Careyja Blytona (1870-1920), ki je bil prodajalec jedilnega pribora, in mame Therese Mary (rojene Harrison, 1874-1950). Mlaj\xc5\xa1a brata Hanly (1899-1983) in Carey (1902-1976) sta se rodila po tem, ko se je dru\xc5\xbeina preselila najprej v vilo v Beckenham, nato pa v Kentu. Nekaj \xe2\x80\x8b\xe2\x80\x8bmesecev po rojstvu je Enid zbolela in skoraj umrla zaradi oslovskega ka\xc5\xa1lja, vendar je po zaslugi o\xc4\x8deta ozdravela. Do njega je gojila globoko naklonjenost. O\xc4\x8de je v njej vzbudil ljubezen do narave. V svoji avtobiografiji je pozneje o njem zapisala, da je "ljubil ro\xc5\xbee in ptice in divje \xc5\xbeivali in je vedel ve\xc4\x8d o njih kot kdorkoli, kar sem jih kdaj sre\xc4\x8dala.\xc2\xab\xc2\xa0Nanjo je prenesel tudi svoje zanimanje za vrtnarjenje, umetnost, glasbo, literaturo in gledali\xc5\xa1\xc4\x8de. Pogosto sta se skupaj sprehajala v naravi, kar pa ni bilo v\xc5\xa1e\xc4\x8d njeni materi, ki ni kazala veliko zanimanja za udejstvovanje svoje h\xc4\x8derke. Enid je zlomilo, ko je o\xc4\x8de kmalu po njenem trinajstem rojstnem dnevu zapustil dru\xc5\xbeino zaradi druge \xc5\xbeenske. Z materjo nikoli ni imela dobrega odnosa in se niti ni udele\xc5\xbeila pogreba katerega od star\xc5\xa1ev._NEWLINE_Med letoma 1907 in 1915 je Blytonova obiskovala St Christopher\'s School v Beckenhamu, na kateri je postala \xc5\xa1olska prvakinja v tenisu in kapetanka ekipe za lacrosse. Od \xc5\xa1olskih predmetov se je najbolj odlikovala v pisanju in se tako leta 1911 predstavila na otro\xc5\xa1kem pesni\xc5\xa1kem tekmovanju, ki ga je organiziral Arthur Mee. Ta jo je vzpodbujal k nadaljnjemu pisanju, enako vzpodbudo ji je dajala tudi teta \xc5\xa1olskega prijatelja Mabel Attenborough. Njena mati je pisanje ozna\xc4\x8dila za izgubo \xc4\x8dasa in denarja._NEWLINE_O\xc4\x8de jo je nau\xc4\x8dil zelo dobro igrati klavir. Verjel je, da bi lahko sledila stopinjam njegove sestre in postala poklicna glasbenica. Blytonova se je na koncu vendarle odlo\xc4\x8dila, da ji pisanje bolj ustreza. Po kon\xc4\x8danem \xc5\xa1olanju leta 1915 se je odselila iz dru\xc5\xbeinske hi\xc5\xa1e in \xc5\xbeivela s prijateljico Mary Attenborough, nato pa z Georgom in Emily Hunt v Seckford Hallu v bli\xc5\xbeini Woodbridga v Suffolku. Ta kraj z domnevnim prostorom, kjer naj bi stra\xc5\xa1ilo, in tajnim kanalom je bil navdih za njeno kasnej\xc5\xa1e pisanje. Kmalu je spoznala Ido Hunt, ki je pou\xc4\x8devala na gimnaziji v Ipswichu in ji je predlagala, da bi delala kot u\xc4\x8diteljica. Blytonova je predlog sprejela. V tem \xc4\x8dasu skoraj ni imela ve\xc4\x8d stika s svojo dru\xc5\xbeino.\n_START_SECTION_\nPoznej\xc5\xa1e \xc5\xbeivljenje\n_START_PARAGRAPH_\n28. avgusta 1924 se je Blytonova poro\xc4\x8dila z majorjem Hughom Alexandrom Pollockom (1888-1971). Na poroko svoje dru\xc5\xbeine ni povabila. Mo\xc5\xbe se je malo pred poroko lo\xc4\x8dil od prve \xc5\xbeene, s katero je imel dva sinova. Pollock je bil urednik knji\xc5\xbenega oddelka v zalo\xc5\xbeni\xc5\xa1kem podjetju George Newnes, ki je postalo njen stalni zalo\xc5\xbenik. Prvotno sta \xc5\xbeivela v stanovanju v kraju Chelsea, nato v Beckenhamu, na koncu pa v Bourne Endu (v njenih delih imenovan Peterswood) od leta 1929. Prva h\xc4\x8di Gillian se je rodila 15. julija 1931, po splavu leta 1934 pa \xc5\xa1e druga h\xc4\x8derka Imogen, rojena 27. oktobra 1935._NEWLINE_Leta 1938 se je dru\xc5\xbeina preselila v hi\xc5\xa1o v Beaconsfield. Sredi tridesetih let 20. stoletja se je Pollock (morda zaradi travme, ki mu jo je vtisnila prva svetovna vojna, obujal pa jo je med sre\xc4\x8danji \xc2\xa0z Winstonom Churchillom) umaknil iz javnega \xc5\xbeivljenja in postal skrivni alkoholik. Ob izbruhu druge svetovne vojne se je vklju\xc4\x8dil v obrambo domovine. Takrat je ponovno sre\xc4\x8dal 19 let mlaj\xc5\xa1o pisateljico Ido Crowe, ki jo je sicer spoznal \xc5\xbee pred leti, in ji ponudil delo tajnice. Zapletla sta se v romanti\xc4\x8dno razmerje. Zakon Blytonove in Pollocka se je zna\xc5\xa1el v te\xc5\xbeavah. Ida Crowe je pozneje v svojih spominih zapisala, da je tudi Blytonova za\xc4\x8dela z nizom razmerij, med katerimi je bilo tudi lezbi\xc4\x8dno z eno od varu\xc5\xa1k otrok. Leta 1941 je Blytonova za\xc4\x8dela resno razmerje z londonskim kirurgom Kennethom Fraserjem Darrellom Watersom. Pollock je odkril zvezo in zagrozil, da bo spro\xc5\xbeil postopek za lo\xc4\x8ditev, kar bi lahko \xc5\xa1kodilo njeni javni podobi. Na koncu sta se dogovorila, da je postopek spro\xc5\xbeila Blytonova, ki je obljubila, da bo Pollocku omogo\xc4\x8dila dostop do h\xc4\x8dera, \xc4\x8de bo priznal nezvestobo. Po lo\xc4\x8ditvi je obljubo prelomila in dosegla prepoved stikov z otrokoma, za povrh pa je dosegla, da ni mogel ve\xc4\x8d najti dela v zalo\xc5\xbeni\xc5\xa1tvu. Pollock, ki se je z Ido Crowe poro\xc4\x8dil 26. oktobra 1943, je nadaljeval s popivanjem in bil leta 1950 prisiljen razglasiti osebni ste\xc4\x8daj._NEWLINE_Enid Blyton in Darrell Waters sta se poro\xc4\x8dila v Westminstru 20. oktobra 1943. Kmalu po poroki je Blytonova spremenila priimek svojih h\xc4\x8dera v Darrell Waters in javno sprejela svojo novo vlogo sre\xc4\x8dno poro\xc4\x8dene in predane zdravnikove \xc5\xbeene. Leta 1945 je po petih mesecih nose\xc4\x8dnosti po padcu z lestve splavila. Otrok bi bil prvi otrok Darrella Watersa in hkrati sin, po katerem sta oba hrepenela._NEWLINE_Njeno zdravje se je za\xc4\x8delo slab\xc5\xa1ati leta 1957, ko se je med igro golfa za\xc4\x8dela prito\xc5\xbeevati zaradi ob\xc4\x8dutka omedlevice in te\xc5\xbeke sape. Leta 1960 so se pojavili prvi znaki demence. Njen zastopnik George Greenfield se je pozneje spominjal, da je bilo nepredstavljivo za eno "najbolj znanih in uspe\xc5\xa1nih otro\xc5\xa1kih avtorjev z ogromno energije in ra\xc4\x8dunalni\xc5\xa1kim spominom", da je zbolela za Alzheimerjevo boleznijo v svojih srednjih \xc5\xa1estdesetih letih. Stanje se je \xc5\xa1e poslab\xc5\xa1alo, ko je za\xc4\x8delo pe\xc5\xa1ati tudi zdravje njenega mo\xc5\xbea, ki je naposled umrl 15. septembra 1967._NEWLINE_V mesecih po mo\xc5\xbeevi smrti je Blytonova slabela in se zato tri mesece pred smrtjo preselila v negovalni dom v Hampsteadu, predelu Londona. Umrla je 28. novembra 1968 v starosti 71 let. Njene posmrtne ostanke so kremirali v Golders Green Crematoriumu, kjer se \xc5\xa1e danes nahaja njen pepel._NEWLINE_\xc5\xbdivljenjska zgodba Enid Blyton je bila uprizorjena v filmu Enid iz leta 2009, kjer je glavno vlogo odigrala Helena Bonham Carter.\n_START_SECTION_\nZgodnje delo\n_START_PARAGRAPH_\nLeta 1920 se je Blytonova preselila v Chessington in za\xc4\x8dela pisati v svojem prostem \xc4\x8dasu. Naslednje leto je zmagala na pisateljskem tekmovanju z esejem "On the Popular Fallacy that to the Pure All Things are Pure." Zaradi tega uspeha so se razni zalo\xc5\xbeniki za\xc4\x8deli zanimati za njene kratke zgodbe in pesmi._NEWLINE_Prva izdana knjiga Enid Blyton je bila 24- stranska pesni\xc5\xa1ka zbirka Child Whispers leta 1922. Ilustrirala jo je njena prijateljica iz \xc5\xa1ole Phyllis Chase, ki je z njo sodelovala \xc5\xa1e pri nekaterih njenih zgodnej\xc5\xa1ih delih. Kmalu potem je za\xc4\x8dela objavljat v publikacijah Teachers\' World, kjer so bile njene pesmi objavljene poleg del Rudyarda Kiplinga, Walterja de la Mareja in G. K. Chestertona._NEWLINE_Julija 1923 je izdala Real Fairies, zbirko s 33-imi pesmimi, napisanimi posebej za to zbirko, le ena pesem se je pred tem pojavila v eni od revij. Naslednje leto je iz\xc5\xa1la knjiga The Enid Blyton Book of Fairies, ki jo je ilustriral Horace J. Knowles, leta 1926 pa Book of Brownies. Nekaj knjig in iger je iz\xc5\xa1lo tudi leta 1927, med drugim A Book of Little Plays in The Play\'s the Thing, ki jo je ilustriral Alfred Bestall._NEWLINE_V tridesetih letih 20. stoletja se je Blytonova za\xc4\x8dela zanimati za razli\xc4\x8dne zgodovinske mite, med njimi za tiste iz anti\xc4\x8dne Gr\xc4\x8dije in Rima. Leta 1930 so tako iz\xc5\xa1le knjige The Knights of the Round Table, Tales of Ancient Greece in Tales of Robin Hood. V knjigi Tales of Ancient Greece je Enid Blyton na novo napisala 16 dobro poznanih mitov iz anti\xc4\x8dne Gr\xc4\x8dije, pri \xc4\x8demer pa je raje uporabila latinska imena in si izmislila pogovore med osebami. Leta 1934 so iz\xc5\xa1le The Adventures of Odysseus, Tales of the Ancient Greeks and Persians in Tales of the Romans.'